b'\n_START_ARTICLE_\n\xc4\x8cagatajaus chanatas\n_START_SECTION_\n\xc4\x8cagatajaus ulusas\n_START_PARAGRAPH_\nChanato atsiradimui prielaidos susidar\xc4\x97 po did\xc5\xbeiojo mongol\xc5\xb3 chano \xc4\x8cingischano mirties, t. y. 1225\xc2\xa0m., kuomet jo imperija buvo padalinta \xc4\xaf keturis administracinius vienetus\xc2\xa0\xe2\x80\x93 ulusus, paskirtus valdyti keturiems s\xc5\xabnums: Uged\xc4\x97jui, D\xc5\xbeu\xc4\x8diui, Tolujui ir \xc4\x8cagatajui. \xc4\x8cagatajus, antrasis s\xc5\xabnus, gavo Transoksian\xc4\x85 (\xc5\xbeemes tarp Amudarjos ir Syrdarjos, \xc5\xa1iuolaikiniame Uzbekistane) bei teritorijas Tarimo baseine (Ryt\xc5\xb3 Turkestanas, dab. Kinijos Sindziango provincija). Savo sostine jis padar\xc4\x97 Almalik\xc4\x85 dabartin\xc4\x97je \xc5\xa1iaur\xc4\x97s ryt\xc5\xb3 Kinijoje._NEWLINE_\xc4\x8cagatajaus ulusas pripa\xc5\xbeino Did\xc5\xbeiojo Chano vald\xc5\xbei\xc4\x85. I\xc5\xa1 prad\xc5\xbei\xc5\xb3 juo buvo Uged\xc4\x97jus, v\xc4\x97liau Monk\xc4\x97. 1242\xc2\xa0m. mirus \xc4\x8cagatajui, jo uluso teritorijose \xc4\xafsitvirtino \xc4\x8cagatajaus palikuonys (\xc4\x8cagataidai): \xc4\x8dia vald\xc4\x97 \xc4\x8cagatajaus an\xc5\xabkas Chara-Chulagu ir kiti, ta\xc4\x8diau sprendimai d\xc4\x97l chan\xc5\xb3 i\xc5\xa1rinkimo priklaus\xc4\x97 Did\xc5\xbeiajam Chanui ir mongol\xc5\xb3 kurultajui Karakorume. Be to, vakarines uluso teitorijas (Transoksianos miestus) vald\xc4\x97 atskiri pareig\xc5\xabnai (emyrai), kurie irgi buvo atskaitingi tiesiogiai did\xc5\xbeiajam chanui.\n_START_SECTION_\nNepriklausomyb\xc4\x97\n_START_PARAGRAPH_\nNepriklausomam chanatui susiformuoti galimyb\xc4\x97 atsirado 1259\xc2\xa0m., po Did\xc5\xbeiojo Chano Monk\xc4\x97s mirties. Tuo metu Mongol\xc5\xb3 imperijoje prasid\xc4\x97jo suirut\xc4\x97: pilietinis karas tarp Chubilajaus ir Arik Bukos. Ja uluse pasinaudojo \xc4\x8cagatajaus vaikaitis Algu (1260\xe2\x80\x931266\xc2\xa0m.), kuris sukilo prie\xc5\xa1 Arik Buk\xc4\x85, u\xc5\xbe\xc4\x97m\xc4\x97 naujas teritorijas ir per\xc4\x97m\xc4\x97 tiesiogin\xc4\xaf Transoksianos valdym\xc4\x85 i\xc5\xa1 did\xc5\xbeiojo chano. Taip susiformavo nepriklausomas \xc4\x8cagatajaus chanatas. Algu \xc4\xafp\xc4\x97diniai greitai per\xc4\x97m\xc4\x97 vietos religij\xc4\x85\xc2\xa0\xe2\x80\x93 islam\xc4\x85, kuriam laikui \xc4\xaf vakarines chanato (Transoksian\xc4\x85) dalis buvo perkelta sostin\xc4\x97 (ji buvo \xc4\xafkurta Kar\xc5\xa1yje)._NEWLINE_Chanatas vienyb\xc4\x99 i\xc5\xa1laik\xc4\x97 iki XIV a. vidurio. Ta\xc4\x8diau 1346\xc2\xa0m., nu\xc5\xbeud\xc5\xbeius Kazan-chan\xc4\x85, \xc5\xa1alyje prasid\xc4\x97jo suirut\xc4\x97, ir gentin\xc4\x97 dezintegracija. Po keleri\xc5\xb3 met\xc5\xb3 buvusio chanato teritorijoje susiformavo vakarinis Maveranachro chanatas (i\xc5\xa1 jo kilo Tim\xc5\xabrid\xc5\xb3 imperija) ir rytinis Mogulistanas. Abu \xc5\xa1ie chanatai skelb\xc4\x97si \xc4\x8cagataj\xc5\xb3 chanato valstyb\xc4\x97mis paveld\xc4\x97tojomis.'